އިސްމުފުޅުތަކާއި ސިފަފުޅުތަކުގައި

ﷲ ތަޢާލާގެ އެއްކައުވަންތަކަން

ޚުލާޞާކޮށް



އިސްމުފުޅުތަކާއި ސިފަފުޅުތަކުގައި ﷲ ތަޢާލާގެ އެއްކައުވަންތަކަން - ޚުލާޞާކޮށް

ފުރަތަމައީ: އިސްމުފުޅުތަކާއި ސިފަފުޅުތަކުގައި ﷲ ތަޢާލާގެ އެއްކައުވަންތަކަމަށް އިޤުރާރުވުން:

އެއީ ﷲ، އެއިލާހުގެ ޛާތުފުޅަށް ސާބިތުކުރައްވާފައިވާ އިސްމުފުޅުތަކާއި ސިފަފުޅުތައް އެއިލާހަށް ސާބިތުކުރުމެވެ. އަދި އެއިލާހުގެ ރަސޫލާ صلى الله عليه وسلم އެއިލާހަށް ސާބިތުކުރައްވާފައިވާ އިސްމުފުޅުތަކާއި ސިފަފުޅުތައް އެއިލާހަށް ސާބިތުކުރުމެވެ. އަދި ﷲ އެއިލާހުގެ ޛާތުފުޅަށް ނަފީކުރައްވާފައިވާ އިސްމުފުޅުތަކާއި ސިފަފުޅުތައް އެއިލާހަށް ނަފީކުރުމެވެ. އަދި އެއިލާހުގެ ރަސޫލާ صلى الله عليه وسلم އެއިލާހަށް ނަފީކުރައްވާފައިވާ އިސްމުފުޅުތަކާއި ސިފަފުޅުތައް އެއިލާހަށް ނަފީކުރުމެވެ. އަދި އެ އިސްމުފުޅުތަކާއި ސިފަފުޅުތަކުގެ ޞައްޙަ މާނަތަކާ އަދި އެއިން ދަލީލުކުރާ ކަންކަން ﷲ އަށް ނިސްބަތްކޮށް، އެއަށް އިޤުރާރުވުމެވެ. އަދި އޭގެ އަސަރުތައް ހިތް މައްޗަށް ގެނެސްގަނެ، އެއިން އެންމެހާ މަޚްލޫޤުތަކަށް ކުރުވާ އަސަރުތައްވެސް ހިތް މައްޗަށް ގެނެސްގަތުމެވެ.

ދެވަނައީ: އިސްމުފުޅުތަކާއި ސިފަފުޅުތައް ސާބިތުކުރުމުގެ މަންހަޖު:

އިސްމުފުޅުތަކާއި ސިފަފުޅުތައް ދެނެގަތުމުގައި ޙައްޤު މަންހަޖަކީ: ﷲ އެއިލާހުގެ ޛާތުފުޅު ސިފަކުރައްވާފައިވާ ގޮތަށާއި އެއިލާހުގެ ރަސޫލާ صلى الله عليه وسلم އެއިލާހު ސިފަކުރައްވާފައިވާ ގޮތަށް ފުރިހަމައަށް އީމާންވެ، އެކަން ތެދުކޮށް ކަށަވަރުކުރުމެވެ. އެއީ تَحْرِيْف ކުރުމަކާ ނުލައި (އެބަހީ: ބަދަލުކުރުމަކާ ނުލައި)، تَعْطِيْل ކުރުމަކާއި ނުލައި (އެބަހީ: ނަފީކުރުމަކާ ނުލައި)، تَكْيِيْف ކުރުމަކާ ނުލައި (އެބަހީ: އެއީ ކިހިނެތް ހިނގާކަމެއްތޯ ސުވާލުކުރުމަކާ ނުލާ) އަދި تَمْثِيْل ކުރުމަކާ ނުލައެވެ. (އެބަހީ: މަޚްލޫޤުންނާ ވައްތަރުކުރުމަކާ ނުލައެވެ.)

ތިންވަނައީ: ﷲގެ އިސްމުފުޅުތާއި ސިފަފުޅުތަކުގައި 3 އުސޫލެއްގައި ހިފަހައްޓައިފި މީހަކު މިކަމުގައި މަގުފުރެދުމުން އެއްކިބާވެގެންދާނެ:

ފުރަތަމަ އުސޫލު: ﷲ جل وعلا ގެ އެއްވެސް ސިފަފުޅެއް މަޚްލޫޤުންގެ ސިފަތަކާ ވައްތަރުވެގެން ނުވާކަމަށް އިޤުރާރުވެ، އެއިލާހު އެކަމުން ހުސްޠާހިރުވެވޮޑިގެންވާކަމަށް އިޤުރާރުވުން. ﷲ ތަޢާލާ ވަޙީކުރެއްވިއެވެ. **﴿لَيْسَ كَمِثْلِهِ شَيْءٌ وَهُوَ السَّمِيعُ الْبَصِيرُ﴾** [الشورى: ١١] މާނައީ: “އެއިލާހާ އެއްފަދަވެގެންވާ އެއްވެސް އެއްޗެއް ނުވެއެވެ. އަދި އެއިލާހީ އައްސަވާވޮޑިގެންވާ، ބައްލަވާވޮޑިގެންވާ އިލާހެވެ."

ދެވަނަ އުސޫލު: ﷲ ތަޢާލާ އެއިލާހުގެ ޛާތުފުޅަށް ދެއްވާފައިވާ އިސްމުފުޅުތަކާއި ސިފަފުޅުތަކަށް އީމާންވުމާއި އެއިލާހުގެ ރަސޫލާ صلى الله عليه وسلم އެއިލާހާ ބެހޭގޮތުން ބަޔާންކުރައްވާފައިވާ އިސްމުފުޅުތަކާއި ސިފަފުޅުތަކަށް އީމާންވެ، އެއިލާހުގެ މަތިވެރިކަމާއި ކަށަކުޅަދުންވަންތަކަމަށް އެކަށީގެންވާ ގޮތަށް އެ އިސްމުފުޅުތަކާއި ސިފަފުޅުތައް އެއިލާހަށް ސާބިތުކުރުން. ﷲ ތަޢާލާ ވަޙީކުރެއްވިއެވެ. **﴿هُوَ اللَّهُ الَّذِي لَا إِلَٰهَ إِلَّا هُوَ ۖ عَالِمُ الْغَيْبِ وَالشَّهَادَةِ ۖ هُوَ الرَّحْمَٰنُ الرَّحِيمُ ‎﴿٢٢﴾‏ هُوَ اللَّهُ الَّذِي لَا إِلَٰهَ إِلَّا هُوَ الْمَلِكُ الْقُدُّوسُ السَّلَامُ الْمُؤْمِنُ الْمُهَيْمِنُ الْعَزِيزُ الْجَبَّارُ الْمُتَكَبِّرُ ۚ سُبْحَانَ اللَّهِ عَمَّا يُشْرِكُونَ ‎﴿٢٣﴾‏ هُوَ اللَّهُ الْخَالِقُ الْبَارِئُ الْمُصَوِّرُ ۖ لَهُ الْأَسْمَاءُ الْحُسْنَىٰ ۚ يُسَبِّحُ لَهُ مَا فِي السَّمَاوَاتِ وَالْأَرْضِ ۖ وَهُوَ الْعَزِيزُ الْحَكِيمُ ‎﴿٢٤﴾﴾** [الحشر: ٢٢ - ٢٤] މާނައީ: "އެއިލާހީ ﷲ އެވެ. އެއީ އެއިލާހު ފިޔަވާ އަޅުކަންވެވުން ޙައްޤުވާ އެހެން އިލާހަކު ނުވާ ފަރާތެވެ. ޣައިބުގައިވާ ކަންކަމާއި ފާޅުވެގެންވާ ކަންތައްތައްވެސް މޮޅަށް ދެނެވޮޑިގެންވާ އިލާހެވެ. އެއިލާހީ ރަޙްމާނުވަންތަ ރަޙީމުވަންތަ އިލާހެވެ. [22] އެއިލާހީ ﷲ އެވެ. އެއީ އެއިލާހު ފިޔަވާ އަޅުކަންވެވުން ޙައްޤުވާ އެހެން އިލާހަކު ނުވާ ފަރާތެވެ. ރަސްވަންތަ، އެންމެހާ އައިބުތަކުން ހުސްޠާހިރުވެވޮޑިގެންވާ، އެންމެހާ އައިބުތަކުން ސަލާމަތްވެވޮޑިގެންވާ، ތެދުކުރައްވައި އަމާންކަންދެއްވާ، ފޮރުވިފައިވާ ކަންތައްތައްވެސް މޮޅަށް ދެނެވޮޑިގެންވައި އަޅުތަކުންގެ ޢަމަލުތަކުގެ މައްޗަށް ހެކިވެވޮޑިގެންވާ، ޢިއްޒަތްތެރިވެވޮޑިގެންވާ، ހުރިހާ މަޚްލޫޤުން އެއިލާހުގެ ބާރުގެ ދަށުގައިވާ ކަށަކުޅަދުންވަންތަ، މަތިވެރިވަންތަވެވޮޑިގެންވައި ކިބްރިޔާވަންތަ އިލާހެވެ. އެބައިމީހުން ޝަރީކުކުރާ ތަކެތިން، ﷲ ހުސްޠާހިރުވެވޮޑިގެންވެއެވެ. [23] އެއިލާހީ ﷲ އެވެ. ހުރިހާ އެއްޗެއް ޚަލްޤުކުރައްވާ، ނެތުމުގެ ތެރެއިން ހައްދަވާ، ސޫރަކުރައްވާ އިލާހެވެ. އެންމެ ރިވެތި އިސްމުފުޅުތައްވަނީ އެއިލާހަށެވެ. އުޑުތަކާއި ބިމުގައިވާހާ އެއްޗެއް އެއިލާހަށް ތަސްބީޙަ ދަންނަވައެވެ. އަދި އެއިލާހީ ޢިއްޒަތްތެރިވެވޮޑިގެންވާ، ޙަކީމުވަންތަ އިލާހެވެ. [24]"

ތިންވަނަ އުސޫލު: ﷲ ތަޢާލާގެ ސިފަފުޅުތަކަކީ ކިހިނެތް ހިނގާކަމެއްތޯ ދެނެ ނުގަނެވޭނެކަމަށާއި އެކަމުގެ ޙަޤީޤަތް ދެނެ ނުގަނެވޭނެކަމަށް ޤަބޫލުކުރުން. އެހެނީ މަޚްލޫޤުންނަށް (އޭގެ މާނަ އެނގުނަސް) އެކަން ހިނގާ ގޮތުގެ ޙަޤީޤަތް ދެނެގަތުމަކީ ވާނޭކަމެއް ނޫނެވެ.

މި ތިން އުސޫލާ އެއްގޮތަށް ޢަމަލުކޮށްފި މީހަކު ދަންނައެވެ. އިސްމުފުޅުތަކާއި ސިފަފުޅުތަކާ ގުޅޭ ކަންކަމުގައި އެމީހަކު އީމާންވުން ވާޖިބު މިންވަރު އެމީހަކަށް ހާސިލުވެގެން ދާނެއެވެ. އެއީ މިކަމުގައި އިމާމުވެރި ބޭކަލުން ބަޔާންކުރައްވާފައިވާ ގޮތުގެ މަތިންނެވެ. ﷲ ތަޢާލާ ވަޙީކުރެއްވިއެވެ. **﴿يَعْلَمُ مَا بَيْنَ أَيْدِيهِمْ وَمَا خَلْفَهُمْ وَلَا يُحِيطُونَ بِهِ عِلْمًا﴾** [طه: ١١٠] މާނައީ: "އެބައިމީހުންގެ ކުރިމަތީގައިވާ ކަންތައްތަކާއި (އެބަހީ: ޤިޔާމަތްދުވަހާއި މުސްތަޤުބަލުގައި އެބައިމީހުންނަށް މެދުވެރިވާނޭ ކަންތައްތަކާއި) އެބައިމީހުންގެ ފަހަތުގައިވާ ކަންތައްތައް (އެބަހީ: ދުނިޔޭގައި އެބައިމީހުން ކުރި ކަންތައްތައް) އެއިލާހު ދެނެވޮޑިގެންވެއެވެ. އަދި އެބައިމީހުންނަށް އެއިލާހުގެ ހުރިހާ ކަމެއް (އެބަހީ: ﷲ ތަޢާލާގެ ޛާތުފުޅާއި ސިފަފުޅުތަކާ ގުޅުން ހުރި ހުރިހާ ކަމެއް) އެނގިގެނެއް ނުވެއެވެ."

ހަތަރުވަނައީ: ﷲ ތަޢާލާގެ އިސްމުފުޅުތަކާއި ސިފަފުޅުތައް ދެނެގަތުމުގައި އެނގުން މުހިންމު ގަވާއިދުތަކެއް:

* ފުރަތަމަ ގަވާއިދު: ﷲ ތަޢާލާގެ އިސްމުފުޅުތަކާއި ސިފަފުޅުތަކަކީ ހަމައެކަނި ބުއްދީގެ ޒަރީއާއިން ދެނެ ނުގަނެވޭނެ، ތައުޤީފީ (އެބަހީ: ދަލީލެއް ނެތި އެއާ މެދު ވާހަކަ ނުދެއްކޭނެ) ކަމެއް

އެހެންކަމުން ކީރިތި ޤުރުއާނާއި ނަބަވީ ސުންނަތުގައި އައިސްފައިވާ މިންވަރަށް އެކަމުގައި އަޅުގަނޑުމެން ޤަބޫލުކޮށް، އެއަށް ވުރެ އިތުރަށް އެކަމުގައި ވާހަކަދެއްކުމުން އެއްކިބާވާން ޖެހޭނެއެވެ. އަދި އެ މިންވަރަށް ވުރެ އުނިކުރުމެއްވެސް ނެތެވެ. އެހެނީ ﷲ ތަޢާލާއަށް ޙައްޤުވެގެންވާ އިސްމުފުޅުތަކާއި ސިފަފުޅުތައް ހަމައެކަނި ބުއްދީގެ ޒަރީއާއިން ދެނެ ނުގަނެވޭނެއެވެ. އެހެންކަމުން ނައްޞުތަކުގައި އައިސްފައިވާ މިންވަރަށް އިޤުރާރުވެ، އެ މިންވަރު ފަހަނަ އަޅާ ދިޔުމުން އެއްކިބާވާން ޖެހޭނެއެވެ. ﷲ ތަޢާލާ ވަޙީކުރެއްވިއެވެ. **﴿وَلَا تَقْفُ مَا لَيْسَ لَكَ بِهِ عِلْمٌ إِنَّ السَّمْعَ وَالْبَصَرَ وَالْفُؤَادَ كُلُّ أُولَئِكَ كَانَ عَنْهُ مَسْئُولًا﴾** [الإسراء: ٣٦] މާނައީ: "އަދި ތިބާއަށް އެކަމަކާމެދު އެނގުމެއް ނުވާކަމަކަށް، ތަބާ ނުވާށެވެ! ހަމަކަށަވަރުން އިވުމާއި ފެނުމާއި ހިތާއި، މިއިން ކޮންމެ ކަމަކީ އެއާމެދު ސުވާލުވެވޭނެ ކަންކަމެވެ."

* ދެވަނަ ގަވާއިދު: ﷲ ތަޢާލާގެ އެންމެހާ އިސްމުފުޅުތަކާއި ސިފަފުޅުތައް ކޮޅުނެތްކޮޅަށް ރިވެތިވެގެންވޭ:

ﷲ ތަޢާލާ ވަޙީކުރެއްވިއެވެ. **﴿وَلِلَّهِ الْأَسْمَاءُ الْحُسْنَى﴾** [الأعراف: ١٨٠] މާނައީ: "އެންމެ ރިވެތިވެގެންވާ އިސްމުފުޅުތައް ވަނީ ﷲ އަށެވެ." އެހެނީ އެ އިސްމުފުޅުތަކުން ދަލާލަތު ކުރަނީ އެންމެ ޝަރަފުވެރިވެވޮޑިގެންވާ ފަރާތަށެވެ. ފަހެ، އެއީ ﷲ عز وجل ގެ ޛާތުފުޅެވެ. އެހެނީ އެއިލާހުގެ ސިފަފުޅުތަކަކީ ފުރިހަމަ ސިފަފުޅުތަކެކެވެ. އަދި އެއްވެސް ގޮތަކުން އޭގައި އުނިކަމެއް ނުވާ އަދި ނުބައި މާނަތަކެއްވެސް ދޭހަނުވާފަދަ ސިފަފުޅުތަކެކެވެ.

* ތިންވަނަ ގަވާއިދު: ﷲ ތަޢާލާގެ ޛާތުފުޅު ސާބިތުކުރާ ފަދައިން އެއިލާހުގެ ސިފަފުޅުތައްވެސް ސާބިތުކުރަން ޖެހޭ

**މިކަމުގެ ތަފުސީލަކީ:** ހަމަކަށަވަރުން ﷲ ތަޢާލާގެ ޛާތުފުޅާ އެއްފަދަ ނުވަތަ އެއްގޮތް އެހެން ފަރާތެއް ނުވާ ފަދައިން، އެއިލާހުގެ ސިފަފުޅުތަކާ އަދި ޢަމަލުފުޅުތަކާ އެއްފަދަ ނުވަތަ އެއްގޮތް އެހެން ފަރާތެއްވެސް އަދި ކަމެއްވެސް ނުވެއެވެ. ފަހެ ﷲ ތަޢާލާގެ ޛާތުފުޅު އެހެން އެއްޗަކާ އެއްގޮތް ނުވާކަމާ މެދުގައި މުސްލިމުންގެ މެދުގައި އެއްވެސް ޚިލާފެއް ނުވެއެވެ. ހަމަ އެފަދައިން ކީރިތި ޤުރުއާނާއި ނަބަވީ ސުންނަތުގައި ސާބިތުވެފައިވާ ސިފަފުޅުތަކަކީވެސް އެއިލާހަށް ނިސްބަތްކުރެވޭ، ޙަޤީޤީ ސިފަފުޅުތަކެކެވެ. އަދި އެއިލާހުގެ ސިފަފުޅުތައް އެހެން އެއްޗެހީގެ ސިފަތަކާ ވައްތަރުވެގެން ނުވެއެވެ. އެހެންކަމުން ސިފަފުޅުތަކާ މެދުގައި ދެކެން ޖެހޭނީ އެއިލާހުގެ ޛާތުފުޅާ މެދުގައިވެސް ދެކޭ ގޮތަށެވެ. އެއީ އެހެން ފަރާތްތަކާ އެއްގޮތް ނުވާ މަތިވެރިވެގެންވާ ޛާތުފުޅެއް ﷲ އަށް ލިބިވޮޑިގެންވާ ފަދައިން، އެހެން ފަރާތްތަކާ އެއްގޮތްވެގެން ނުވާ މަތިވެރި ސިފަފުޅުތަކެއްވެސް އެއިލާހަށް ލިބިވޮޑިގެންވާކަމެވެ.

* ހަތަރުވަނަ ގަވާއިދު: ﷲ ތަޢާލާގެ ބައެއް ސިފަފުޅުތައް ޤަބޫލުކުރާ ގޮތަށް، އެއިލާހުގެ އެހެން ސިފަފުޅުތައްވެސް ޤަބޫލުކުރުން

**މި ގަވާއިދުގެ ޝަރަހައަކީ:** (ކީރިތި ޤުރުއާނާއި ނަބަވީ ސުންނަތުގައި) ﷲ ތަޢާލާއަށް ސާބިތުކޮށްފައިވާ ބައެއް ސިފަފުޅުތައް ސާބިތުކުރާ ފަދައިން އަދި (ކީރިތި ޤުރުއާނާއި ނަބަވީ ސުންނަތުގައި) އެއިލާހަށް ލިބިގެންވާކަން ނަފީކޮށްފައިވާ ސިފަތައް ނަފީކުރާ ފަދައިން، (ކީރިތި ޤުރުއާނާއި ނަބަވީ ސުންނަތުގައި) ވާރިދުވެފައިވާ އެހެން ސިފަފުޅުތަކުގައިވެސް އެފަދައިން ޤަބޫލުކުރަން ޖެހެއެވެ.

* ފަސްވަނަ ގަވާއިދު: ﷲ ތަޢާލާގެ ސިފަފުޅުތައް ދެނެގަތުމުގައި، ޢިލްމުވެރިން އެ ސިފަފުޅުތައް ދެ ބަޔަކަށް ބައްސަވާ: އެއީ އެއިލާހަށް ސާބިތުކުރައްވާފައިވާ ސިފަފުޅުތަކާއި ނަފީކުރައްވާފައިވާ ސިފަތައް

އެއިލާހަށް ސާބިތުކުރައްވާފައިވާ ސިފަފުޅުތައް: އެއީ ﷲ ތަޢާލާ، އެއިލާހުގެ ފޮތުގައި އެއިލާހަށް ސާބިތުކުރައްވާފައިވާ ސިފަފުޅުތަކެވެ. ނުވަތަ އެއިލާހުގެ ރަސޫލާ صلى الله عليه وسلم، ﷲ އަށް ނިސްބަތްކޮށް ބަޔާންކުރައްވާފައިވާ ސިފަފުޅުތަކެވެ. އެ ހުރިހާ ސިފަފުޅުތަކަކީވެސް ފުރިހަމަ ސިފަފުޅުތަކެކެވެ. އަދި އެއްވެސް ގޮތަކަށް އުނިކަމެއް ނުވާ ސިފަފުޅުތަކެވެ. އެ ސިފަފުޅުތަކުގެ ތެރޭގައި؛ ދިރިދެމިވޮޑިގެންވުމާއި ޢިލްމުފުޅާއި ކުޅަދުންވަންތަކަމާއި ޢަރުޝީގެ މައްޗަށް އިސްތަވާވެވޮޑިގެންވުމާއި ދުނިޔޭގެ އުޑަށް ފައިބައިވޮޑިގެންނެވުމާއި ވަޖުހުފުޅާއި ދެއަތްޕުޅާ އަދި އެނޫނަސް އެފަދައިން ކީރިތި ޤުރުއާނާއި ނަބަވީ ސުންނަތުގައި ސާބިތުވެފައިވާ ސިފަފުޅުތައް ހިމެނެއެވެ. އެ ސިފަފުޅުތަކަކީ ޙަޤީޤަތުގައިވެސް ﷲ ތަޢާލާއަށް ލިބިވޮޑިގެންވާ ސިފަފުޅުތަކެކެވެ. އެހެންކަމުން އެއިލާހަށް ލާއިޤުވެވޮޑިގެންވާ ގޮތުގައި އެ ސިފަފުޅުތައް ސާބިތުކުރަން ޖެހެއެވެ.

އެއިލާހު ވަޙީކުރެއްވިއެވެ. **﴿يَا أَيُّهَا الَّذِينَ آمَنُوا آمِنُوا بِاللَّهِ وَرَسُولِهِ وَالْكِتَابِ الَّذِي نَزَّلَ عَلَى رَسُولِهِ وَالْكِتَابِ الَّذِي أَنْزَلَ مِنْ قَبْلُ وَمَنْ يَكْفُرْ بِاللَّهِ وَمَلائِكَتِهِ وَكُتُبِهِ وَرُسُلِهِ وَالْيَوْمِ الْآخِرِ فَقَدْ ضَلَّ ضَلالا بَعِيداً﴾** [النساء: 136] މާނައީ: "އޭ އީމާންވެއްޖެ މީސްތަކުންނޭވެ! ﷲ އަށާއި އެއިލާހުގެ ރަސޫލާއަށާއި އެއިލާހުގެ ރަސޫލާއަށް ބާވައިލެއްވި ފޮތަށާ އަދި ކުރިން ބާވައިލެއްވި ފޮތްތަކަށް އީމާންވުން މަތީ ތިޔަބައިމީހުން ދެމިތިބޭށެވެ! އަދި ﷲ އަށާއި އެއިލާހުގެ މަލާއިކަތުންނަށާއި (ބާވައިލެއްވި) ފޮތްތަކަށާއި (ފޮނުއްވި) ރަސޫލުންނަށާ އަދި އާޚިރަތް ދުވަހަށް ކާފިރުވާ މީހާ (ދަންނައެވެ!) ފަހެ ދުރުވެގެންވާ މަގުފުރެދުމަކުން އެމީހަކު މަގުފުރެދިއްޖެކަން ކަށަވަރެވެ."

އެއިލާހަށް ނަފީކުރައްވާފައިވާ ސިފަތައް: އެއީ ﷲ ތަޢާލާ އެއިލާހުގެ ފޮތުގައި އެއިލާހަށް ނިސްބަތްކުރުން ނަފީކުރައްވާފައިވާ ސިފަތަކެވެ. ނުވަތަ އެއިލާހުގެ ރަސޫލާ صلى الله عليه وسلم، ﷲ އަށް ނިސްބަތްކުރުން ނަފީކުރައްވާފައިވާ ސިފަތަކެވެ. އެ ހުރިހާ ސިފަތަކަކީވެސް ﷲ ގެ ޙައްޤުގައި އުނި ސިފަތަކެކެވެ. އޭގެ ބައެއް މިސާލުތަކަކީ؛ މަރުވުމާއި ނިދުމާއި ޖާހިލުކަމާއި ހަނދާން ނެތުމާއި ނުކުޅެދުމާ އަދި ވަރުބަލިވުމެވެ.

ފަހެ އެފަދަ ސިފަތައް ﷲ ތަޢާލާއަށް ނިސްބަތްކުރުން ނަފީކުރުމަކީ އަޅުގަނޑުމެންގެ މައްޗަށް ވާޖިބުކަމެކެވެ. އަދި އެ (އުނި) ސިފަތަކުގެ އިދިކޮޅު ކަމުގައިވާ (ފުރިހަމަ) ސިފަފުޅުތައް އޭގެ އެންމެ ފުރިހަމަ ގޮތުގައި، ﷲ އަށް ސާބިތުކުރަން ޖެހޭނެއެވެ. އެހެނީ ހަމައެކަނި (އުނި ސިފަތައް) ނަފީކުރުމަކީ އެއިލާހަށް ފުރިހަމަކަން ސާބިތުކުރުމެއް ނޫނެވެ. އެހެނަސް އެއާއެކުގައި އެއިލާހަށް ފުރިހަމަ ސިފަފުޅުތައްވެސް ސާބިތުކުރަން ޖެހޭނެއެވެ. އެއިލާހު ވަޙީކުރެއްވިއެވެ. **﴿وَتَوَكَّلْ عَلَى الْحَيِّ الَّذِي لا يَمُوت﴾** [الفرقان: 58] މާނައީ: "އަދި އަވަހާރަވުމެއް ނުވާ، ދިރިދެމިވޮޑިގެންވާ އިލާހަށް ކަލޭގެފާނު ވަކީލުކުރައްވާށެވެ!" ފަހެ މި އާޔަތުގައި، އެއިލާހަށް އަވަހާރަވުމުގެ ސިފަ ނަފީކުރެއްވުމާ އެކުގައި އެއިލާހުގެ ދިރިދެމިވޮޑިގެންވުމުގެ ސިފައިގެ ފުރިހަމަކަން މިވަނީ ސާބިތުކުރައްވާފައެވެ.

* ހަވަނަ ގަވާއިދު: ﷲ ތަޢާލާގެ ސިފަފުޅުތަކުގެ ތެރެއިން އެއިލާހަށް ސާބިތުކުރައްވާފައިވާ ސިފަފުޅުތައް، ޢިލްމުވެރިން ދެ ބަޔަކަށް ބައްސަވާ: އެއީ ޛާތުފުޅުގެ ސިފަފުޅުތަކާއި ޢަމަލުފުޅުގެ ސިފަފުޅުތައް

ޛާތުފުޅުގެ ސިފަފުޅުތަކަކީ: ދާއިމީ ގޮތެއްގައި އެއްވެސް މެދުކެނޑުމެއް ނެތި އެއިލާހަށް ލިބިވޮޑިގެންވާ ސިފަފުޅުތަކެވެ. އެ ސިފަފުޅުތަކުގެ ތެރޭގައި؛ ޢިލްމުފުޅާއި ކުޅަދުންވަންތަކަމާއި އައްސަވާވޮޑިގެންނެވުމާއި ބައްލަވާވޮޑިގެންނެވުމާއި ޢިއްޒަތްވަންތަކަމާއި ޙިކުމަތްވަންތަކަމާއި މަތިވެރިކާމާ އަދި މާތްކަން ހިމެނިގެން ވެއެވެ. އަދި އޭގެ ތެރޭގައި ޚަބަރީ ސިފަތައްވެސް ހިމެނެއެވެ. (އެބަހީ: އެއްވެސް ގޮތަކަށް ބުއްދީގެ ގޮތުން ދެނެ ނުގަނެވޭނެ އަދި ނައްޞަކުން މެނުވީ ސާބިތު ނުކުރެވޭނެ ސިފަފުޅުތައް ވެއެވެ.) އެ ސިފަފުޅުތަކުގެ ތެރޭގައި؛ އެއިލާހުގެ ވަޖުހުފުޅާއި ދެއަތްޕުޅާ އަދި ދެލޯފުޅު ހިމެނެއެވެ.

ޢަމަލުފުޅުގެ ސިފަފުޅުތަކަކީ: އެއިލާހުގެ އިރާދަފުޅާ ގުޅިފައިވާ ސިފަފުޅުތަކެވެ. އެއިލާހު އިރާދަކުރައްވާނަމަ އެކަންކަން ކުރައްވައެވެ. އިރާދަނުކުރައްވާނަމަ އެކަންކަން ނުކުރައްވައެވެ. އެ ސިފަފުޅުތަކުގެ ތެރޭގައި؛ ޢަރުޝީގެ މައްޗަށް އިސްތަވާވޮޑިގެންނެވުމާ އަދި ދުނިޔޭގެ އުޑަށް ފައިބައިވޮޑިގެންނެވުން ހިމެނެއެވެ.

އަދި ބައެއް ސިފަފުޅުތައް އެއީ ޛާތުފުޅުގެ ސިފަފުޅަކަށާއި ޢަމަލުފުޅުގެ ސިފަފުޅަކަށްވެސް ވެދާނެއެވެ. އެފަދަ ސިފަފުޅުތަކުގެ ތެރޭގައި؛ އެއިލާހުގެ ކަލާމްފުޅު (ބަސްވަޙީކުރެއްވުން) ހިމެނެއެވެ. އެއީ އޭގެ އަސްލަށް ބަލާނަމަ އެއިލާހުގެ ޛާތުފުޅުގެ ސިފަފުޅެކެވެ. އެހެނީ ކުރީގައިވެސް އަދި މިހާރުވެސް އެއިލާހު ބަސްވަޙީކުރައްވައެވެ. އަދި އެއިލާހުގެ ވަކިވަކި ކަލާމްފުޅުތަކަށް (ބަސްފުޅުތަކަށް) ބަލާނަމަ އެއީ ޢަމަލުފުޅުގެ ސިފަފުޅެކެވެ. އެހެނީ އެއިލާހު އިރާދަކުރައްވާ އިރެއްގައި، އެއިލާހު އިރާދަކުރެއްވި ކަމެއް ވަޙީކުރައްވައެވެ. އެއީ އަންނަނިވި ވަޙީބަސްފުޅުގައިވާ ފަދައިންނެވެ. **﴿إِنَّمَا أَمْرُهُ إِذَا أَرَادَ شَيْئاً أَنْ يَقُولَ لَهُ كُنْ فَيَكُونُ﴾** [يس: 82] މާނައީ: "އެއިލާހު ކަމަކަށް އިރާދަކުރައްވައިފިނަމަ، އެއިލާހުގެ އަމުރުފުޅުވާކަން ކަށަވަރީ އެކަމަކަށް "ވާށޭ" ވަޙީކުރެއްވުމެވެ. ދެން އެކަމެއް ވެއެވެ."

ފަސްވަނައީ: ﷲ ތަޢާލާގެ އިސްމުފުޅުތާއި ސިފަފުޅުތައް ދެނެގަތުމުގެ ފައިދާތަކުގެ ތެރޭގައި:

1- އޭގެ ސަބަބުން އަޅާއަށް ދުނިޔެއާއި އާޚިރަތުގެ ބާއްޖަވެރިކަން ޙާސިލުވެގެންދެއެވެ. ކިއެއް ހެއްޔެވެ. ދެ ދުނިޔޭގެ ބާއްޖަވެރިކަން ލިބުންވަނީވެސް ﷲ އަށް އީމާންވެގެންނެވެ. އެގޮތުން އެމީހަކަށް ބާއްޖަވެރިކަން ހާސިލުވާނެ މިންވަރު ބިނާވެގެންވަނީ، އެމީހެއްގެ ރައްބަށާއި އެއިލާހުގެ އިސްމުފުޅުތަކާއި ސިފަފުޅުތަކާ އަދި އަޅުކަމުގައި އެއިލާހުގެ އެއްކައުވަންތަކަމަށް އެމީހަކަށް އީމާންވެވުނު މިންވަރަކުންނެވެ.

2- އަޅާ އޭނާގެ ރައްބުގެ އިސްމުފުޅުތަކާއި ސިފަފުޅުތަކަށް އީމާންވުމަކީ، އޭނާގެ ހިތުގައި އެއިލާހާ މެދުގައި ލޯބި އުފެދިގެންދާނޭ ސަބަބެކެވެ.އަދި އެއީއޭގެ ސަބަބުން އެއިލާހާ މެދު، ހިތުގައި ބިރުވެތިކަން އުފެދިގެންދާ އެންމެ މުހިންމު އެއް ސަބަބެވެ. އަދި އެއިލާހަށް ކިޔަމަންގަތުމަށް މެދުވެރިވާ އެންމެ މުހިންމު އެއް ސަބަބުވެސް މެއެވެ. އަޅާއަށް އޭނާގެ ރައްބު ބޮޑަށް ދެނެގަނެވޭ ވަރަކަށް، އެއިލާހާ ކުއްތަންވެވޭ މިންވަރުވެސް އިތުރުވެގެން ދެއެވެ. އަދި އެއިލާހާ މެދު ހިތުގައި އޮންނަ ބިރުވެތިކަންވެސް އިތުރުވެގެން ދެއެވެ. އަދި އެއިލާހަށް އަޅުކަންކުރުމަށް ބޭނުންވާ މިންވަރުވެސް އިތުރުވެގެން ދެއެވެ. އަދި އެއިލާހަށް އުރެދުމުން ދުރުހެލިވާ މިންވަރުވެސް އިތުރުވެގެން ދެއެވެ.

3– އޭގެ ސަބަބުން އަޅާގެ ހިތަށް ހަމަޖެހުން ލިބިގެންދެއެވެ.ނަފްސަށްވެސް ލުއިކަން ލިބިގެންދެއެވެ. ނުބައި ވިސްނުންތަކުން ދުރުހެލިވެ ހަމަޖެހުން ލިބިގެންދެއެވެ. ދުނިޔެއާއި އާޚިރަތުގައި އަމާންކަމާއި ހިދާޔަތު ލިބިގެންދެއެވެ. ﷲ ތަޢާލާ ވަޙީކުރެއްވިއެވެ. **﴿الَّذِينَ آمَنُوا وَتَطْمَئِنُّ قُلُوبُهُمْ بِذِكْرِ اللَّهِ أَلَا بِذِكْرِ اللَّهِ تَطْمَئِنُّ الْقُلُوبُ﴾** [الرعد: ٢٨] މާނައީ: "އެބައިމީހުންނީ އީމާންވެ އަދި ﷲ ހަނދުމަކުރުމުން، އެބައިމީހުންގެ ހިތްތަކަށް ހަމަޖެހުން ލިބޭ މީހުންނެވެ. ދަންނާށެވެ! ހިތްތަކުގެ ހަމަޖެހުންވަނީ ﷲ ހަނދުމަކުރުމުގައެވެ."

4– އާޚިރަތުގައި ސަވާބު ލިބުން ބިނާވެފައި ވަނީ ﷲ އަށް އީމާންވުމާ އަދި އެ އީމާންކަމުގެ ޞައްޙަކަމުގެ މައްޗަށެވެ.އެކަން ހާސިލުކުރުމުންނާ އަދި އެއިން ލާޒިމުވާ ކަންކަން ހާސިލުކުރުމުން، އަޅާއަށް އާޚިރަތުގައި ސަވާބު ލިބިގެންދެއެވެ. އަދި ސުވަރުގެއަށް ވަދެވި، ނަރަކައިން މުއްތިކުރެއްވެއެވެ.

5– ﷲ އަށް އީމާންވުމަކީ ޢަމަލުތައް ރަނގަޅުވެ އަދި ޢަމަލުތައް ޤަބޫލުވެވިގެންދާ ސަބަބެކެވެ.އެކަން ހާސިލު ނުވެއްޖެނަމަ، ޢަމަލުތައް ޤަބޫލު ނުވެވޭނެއެވެ. އަދި އެކަން ކުރި މީހަކަށް އެކަންވާނީ ރައްދުކުރެވިގެންނެވެ. އެއީ ކިތަންމެ ގިނަ ޢަމަލުތަކެއް ކުރިޔަސްމެއެވެ. ﷲ ތަޢާލާ ވަޙީކުރެއްވިއެވެ. **﴿وَمَنْ أَرَادَ الْآخِرَةَ وَسَعَى لَهَا سَعْيَهَا وَهُوَ مُؤْمِنٌ فَأُولَئِكَ كَانَ سَعْيُهُمْ مَشْكُورًا﴾** [الإسراء: 19] މާނައީ: "އަދި މުއުމިނަކު ކަމުގައިވާ ޙާލު، އާޚިރަތަށް އެދިގެން، އެކަމަށްޓަކައި އެކަށީގެންވާ މަސައްކަތްކޮށްފި މީހާ (ދަންނައެވެ!) ފަހެ އެބައިމީހުންނީ، އެބައިމީހުން ކުރި ޢަމަލުތައް ޤަބޫލުވެވިގެންވާ މީހުންނެވެ."

6– ﷲ ތަޢާލާގެ އިސްމުފުޅުތަކާއި ސިފަފުޅުތައް ދެނެގަތުމަކީ އެއިލާހާ މެދުގައި ހިތުގައި އޮންނަ ޔަގީންކަން އިތުރުވެގެންދާ ކަމެކެވެ. އަޅުތަކުންގެ ކަންތައްތައް ތަދުބީރުކުރެއްވުމުގައި ﷲ ގެ އެއްކައުވަންތަކަން ދެނެގަނެ އަދި އެކަމުގައި އެއިލާހަށް ޝަރީކެއް ނުވާކަން ދެނެގަންނަންޖެހެއެވެ. އޭގެ ސަބަބުން އަޅާއަށް ދުނިޔެއާއި އާޚިރަތުގައިވެސް މަޞްލަޙަތުހުރި ކަންކަން ގެނެސްގަތުމުގައި، ﷲ އަށް ތެދުވެރިކަމާ އެކުގައި ވަކީލުކުރެވެއެވެ. އަދި އެކަމުގައި އަޅާއަށް ފަލާޙާއި ކާމިޔާބު ލިބިގެންދެއެވެ. ފަހެ ﷲ އަށް ވަކީލުކޮށްފި މީހަކު ދަންނައެވެ. އެމީހަކަށް އެއިލާހު ފުދެއެވެ.

ފިހުރިސްތު

[އިސްމުފުޅުތަކާއި ސިފަފުޅުތަކުގައި ﷲ ތަޢާލާގެ އެއްކައުވަންތަކަން - ޚުލާޞާކޮށް 3](#_Toc186893236)

[ފުރަތަމައީ: އިސްމުފުޅުތަކާއި ސިފަފުޅުތަކުގައި ﷲ ތަޢާލާގެ އެއްކައުވަންތަކަމަށް އިޤުރާރުވުން: 3](#_Toc186893237)

[ދެވަނައީ: އިސްމުފުޅުތަކާއި ސިފަފުޅުތައް ސާބިތުކުރުމުގެ މަންހަޖު: 3](#_Toc186893238)

[ތިންވަނައީ: ﷲގެ އިސްމުފުޅުތާއި ސިފަފުޅުތަކުގައި 3 އުސޫލެއްގައި ހިފަހައްޓައިފި މީހަކު މިކަމުގައި މަގުފުރެދުމުން އެއްކިބާވެގެންދާނެ: 4](#_Toc186893239)

[ހަތަރުވަނައީ: ﷲ ތަޢާލާގެ އިސްމުފުޅުތަކާއި ސިފަފުޅުތައް ދެނެގަތުމުގައި އެނގުން މުހިންމު ގަވާއިދުތަކެއް: 6](#_Toc186893240)

[ފުރަތަމަ ގަވާއިދު: ﷲ ތަޢާލާގެ އިސްމުފުޅުތަކާއި ސިފަފުޅުތަކަކީ ހަމައެކަނި ބުއްދީގެ ޒަރީއާއިން ދެނެ ނުގަނެވޭނެ، ތައުޤީފީ (އެބަހީ: ދަލީލެއް ނެތި އެއާ މެދު ވާހަކަ ނުދެއްކޭނެ) ކަމެއް 6](#_Toc186893241)

[ދެވަނަ ގަވާއިދު: ﷲ ތަޢާލާގެ އެންމެހާ އިސްމުފުޅުތަކާއި ސިފަފުޅުތައް ކޮޅުނެތްކޮޅަށް ރިވެތިވެގެންވޭ: 7](#_Toc186893242)

[ތިންވަނަ ގަވާއިދު: ﷲ ތަޢާލާގެ ޛާތުފުޅު ސާބިތުކުރާ ފަދައިން އެއިލާހުގެ ސިފަފުޅުތައްވެސް ސާބިތުކުރަން ޖެހޭ 7](#_Toc186893243)

[ހަތަރުވަނަ ގަވާއިދު: ﷲ ތަޢާލާގެ ބައެއް ސިފަފުޅުތައް ޤަބޫލުކުރާ ގޮތަށް، އެއިލާހުގެ އެހެން ސިފަފުޅުތައްވެސް ޤަބޫލުކުރުން 8](#_Toc186893244)

[ފަސްވަނަ ގަވާއިދު: ﷲ ތަޢާލާގެ ސިފަފުޅުތައް ދެނެގަތުމުގައި، ޢިލްމުވެރިން އެ ސިފަފުޅުތައް ދެ ބަޔަކަށް ބައްސަވާ: އެއީ އެއިލާހަށް ސާބިތުކުރައްވާފައިވާ ސިފަފުޅުތަކާއި ނަފީކުރައްވާފައިވާ ސިފަތައް 8](#_Toc186893245)

[ހަވަނަ ގަވާއިދު: ﷲ ތަޢާލާގެ ސިފަފުޅުތަކުގެ ތެރެއިން އެއިލާހަށް ސާބިތުކުރައްވާފައިވާ ސިފަފުޅުތައް، ޢިލްމުވެރިން ދެ ބަޔަކަށް ބައްސަވާ: އެއީ ޛާތުފުޅުގެ ސިފަފުޅުތަކާއި ޢަމަލުފުޅުގެ ސިފަފުޅުތައް 10](#_Toc186893246)

[ފަސްވަނައީ: ﷲ ތަޢާލާގެ އިސްމުފުޅުތާއި ސިފަފުޅުތައް ދެނެގަތުމުގެ ފައިދާތަކުގެ ތެރޭގައި: 11](#_Toc186893247)

[1- އޭގެ ސަބަބުން އަޅާއަށް ދުނިޔެއާއި އާޚިރަތުގެ ބާއްޖަވެރިކަން ޙާސިލުވެގެންދެއެވެ. 11](#_Toc186893248)

[2- އަޅާ އޭނާގެ ރައްބުގެ އިސްމުފުޅުތަކާއި ސިފަފުޅުތަކަށް އީމާންވުމަކީ، އޭނާގެ ހިތުގައި އެއިލާހާ މެދުގައި ލޯބި އުފެދިގެންދާނޭ ސަބަބެކެވެ. 11](#_Toc186893249)

[3– އޭގެ ސަބަބުން އަޅާގެ ހިތަށް ހަމަޖެހުން ލިބިގެންދެއެވެ. 12](#_Toc186893250)

[4– އާޚިރަތުގައި ސަވާބު ލިބުން ބިނާވެފައި ވަނީ ﷲ އަށް އީމާންވުމާ އަދި އެ އީމާންކަމުގެ ޞައްޙަކަމުގެ މައްޗަށެވެ. 12](#_Toc186893251)

[5– ﷲ އަށް އީމާންވުމަކީ ޢަމަލުތައް ރަނގަޅުވެ އަދި ޢަމަލުތައް ޤަބޫލުވެވިގެންދާ ސަބަބެކެވެ. 12](#_Toc186893252)

[6– ﷲ ތަޢާލާގެ އިސްމުފުޅުތަކާއި ސިފަފުޅުތައް ދެނެގަތުމަކީ އެއިލާހާ މެދުގައި ހިތުގައި އޮންނަ ޔަގީންކަން އިތުރުވެގެންދާ ކަމެކެވެ. 13](#_Toc186893253)

[ފިހުރިސްތު 14](#_Toc186893254)